ทุนสำรองพุ่ง2หมื่นล. ธปท.เร่งดูแลค่าเงิน
ธปท.เผยทุนสำรองประเทศเพิ่ม 600 ล้านเหรียญสหรัฐ จากการดูแลเงินบาทผันผวนแข็งค่า
21 ก.พ. 2558

โดย...ทีมข่าวโพสต์ทูเดย์
ธปท.เผยทุนสำรองประเทศเพิ่ม 600 ล้านเหรียญสหรัฐ จากการดูแลเงินบาทผันผวนแข็งค่า
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ล่าสุด ณ วันที่ 13 ก.พ. อยู่ที่ระดับ 1.572 แสนล้านเหรียญสหรัฐ หรือประมาณ 5.127 ล้านล้านบาท เพิ่มขึ้น 600 ล้านเหรียญสหรัฐ หรือประมาณ 1.95 หมื่นล้านบาท หากคิดอัตราแลกเปลี่ยนเฉลี่ยในปัจจุบันที่ 32.55 บาท/เหรียญสหรัฐ จากสัปดาห์ก่อนหน้าอยู่ที่ 1.566 แสนล้านเหรียญสหรัฐ หรือประมาณ 5.099 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (ฟอร์เวิร์ด) อยู่ที่ระดับ 2.1 หมื่นล้านเหรียญสหรัฐ ลดลง 400 ล้านเหรียญสหรัฐ เมื่อเทียบกับสัปดาห์ก่อนหน้าที่ 2.14 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิซึ่งรวมทุนสำรองและฟอร์เวิร์ดแล้วอยู่ที่ระดับ 1.782 แสนล้านเหรียญสหรัฐ
นักวิเคราะห์ กล่าวว่า มีความเป็นไปได้ว่าทุนสำรองที่เพิ่มเล็กน้อย 600 ล้านเหรียญสหรัฐ เกิดจากการเข้าซื้อเงินตราต่างประเทศในตลาดเข้าเก็บสะสมไว้ในทุนสำรอง เพื่อดูแลไม่ให้เงินบาทเคลื่อนไหวแข็งค่าเร็วกว่าสกุลอื่นๆ ในภูมิภาคจนกระทบกับภาคส่งออก นอกจากนี้ยังบวกกับปัจจัยแนวโน้มดุลบัญชีเดินสะพัดที่ยังมีแนวโน้มเกินดุลต่อเนื่องจากสิ้นปี 2557 ที่ผ่านมา ยิ่งหนุนให้เงินสำรองปรับเพิ่มขึ้นได้ด้วย 
ทั้งนี้ จากข้อมูลของรอยเตอร์ส พบว่า ค่าเงินบาทไทยโดยเฉลี่ยในปีนี้อยู่ในกลุ่มแข็งค่าขึ้นเช่นเดียวกับเงินเปโซ ฟิลิปปินส์ และเงินรูปี อินเดีย ในขณะที่ประเทศผู้ส่งออก อื่นๆ ส่วนใหญ่อยู่ในภาวะค่าเงินอ่อนค่า ซึ่งล่าสุดธนาคารกลางอินโดนีเซียเพิ่งประกาศลดอัตราดอกเบี้ยลงอีก 0.25% อยู่ที่ 7.5% ในสัปดาห์นี้ เพื่อช่วยกระตุ้นเศรษฐกิจในประเทศ 
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ ธปท. อยู่ที่ระดับ 1.530 ล้านล้านบาท เพิ่มขึ้นจากสัปดาห์ก่อนหน้าซึ่งอยู่ที่ 1.522 ล้านล้านบาท โดยเป็นผลจากการเตรียมสภาพคล่องของระบบธนาคารพาณิชย์ ซึ่งเอาไว้รองรับการเบิกจ่ายเงินสะพัดของประชาชนในช่วงเทศกาลตรุษจีนที่ผ่านมา